РЕПУБЛИКА СРБИЈА

ОПШТИНА ДОЉЕВАЦ

ОПШТИНСКА УПРАВА

Број: 111-22

Датум: 03.02.2022.год.

Д о љ е в а ц

На основу члана 94. и 102. Закона о запосленима у аутономним покрајинама и јединицама локалне самоуправе(„Службени гласник РС“ бр. 21/2016, 113/2017, 95/2018 и 114/2021) и члана 12. став 1. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“ бр. 95/2016), Општинска управа општине Дољевац, оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКОГ РАДНОГ МЕСТА У ОПШТИНСКОЈ УПРАВИ ОПШТИНЕ ДОЉЕВАЦ**

**I Орган у коме се врши попуњавање извршилачког радног места**:

Општинска управа општине Дољевац, ул.Николе Тесле 121, 18410 Дољевац.

**II Радно место које се попуњава:**

**Инспектор за заштиту животне средине и комунални инспектор** у Општинској управи општине Дољевац, у Одељењу за урбанизам и инспекцијске послове, звање: саветник – један извршилац.

**Опис послова:**

Врши инспекцијски надзор из области послова заштите животне средине који су поверени општини: планирања и изградње објеката који у већој мери могу угрозити животну средину, буке, загађења ваздуха, утврђивања испуњености услова заштите животне средине за обављање делатности, утврђивања испуњености услова и спровођења мера утврђених у одлуци о давању сагласности на студију о процени утицаја и одлуци о давању сагласности на студију затеченог стања; врши припрему годишњег плана контроле, учествује у изради контролне листе, доноси решења и закључке; подноси захтеве за покретање прекршајног поступка, подноси пријаве за покретање поступка за привредни преступ и подноси кривичне пријаве; учествује у припреми информација за државне органе и медије; поступа по пријавама и извешатава о предузетим мерама; припрема месечне, кварталне и годишње извештаје о раду; прикупља и обрађује податке о постројењима које подлежу инспекцијском надзору.

Врши надзор над извршавањем прописа из области комуналне делатности од стране предузећа, установа, грађана и других правних лица на подручију општине, врши надзор над спровођењем Закона о трговини и прописа донетих на основу овог закона у делу надзора над трговином ван продајног објекта као и у погледу истицања и придржавања радног времена и истицања пословног имена, води управни поступак и доноси решења из своје надлежности, предузима друге мере утврђене Законом и прописима општине, припрема нацрте и предлоге решења из свог делокруга, подноси захтеве за покретање прекршајног поступка, подноси пријаве за покретање поступка за привредни преступ, подноси кривичне пријаве и обавља друге послове по налогу начелника Општинске управе.

**Услови:** стечено високо образовање из научне области инжењерства заштите животне средине и заштите на раду и хемијских наука на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање 3 године радног искуства у струци и положен државни стручни испит и положен испит за инспектора.

У изборном поступку, усменом провером и разговором са кандитатима, проверавају се: познавање Закона о локалној самоуправи, Закона о запосленима у аутономним покрајинама и јединицама локалне самоуправе, Закона о општем управном поступку, Закона о планирању и изградњи, Закона о комуналним делатностима, Закона о заштити животне средине, Закона о процени утицаја на животну средину.

**III Место рада:**

Општинска управа општине Дољевац, ул.Николе Тесле 121, 18410 Дољевац.

**IV Aдреса за подношење пријава:**

Општинска управа општине Дољевац, ул.Николе Тесле 121, 18410, са назнаком: **"За јавни конкурс – попуњавање извршилачког радног места: Инспектор за заштиту животне средине и комунални инспектор, ".**

**V Лице које је задужено за давање обавештења о јавном конкурсу:**

Мирјана Младеновић, контакт телефон: 018/4810-054, лок.12.

**VI Услови за рад на свим радним местима:**

Држављанство Републике Србије; да је учесник конкурса пунолетан држављанин Републике Србије; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

**VII Рок за подношење пријава:** **15 дана** и почиње да тече наредног дана од дана објављивања обавештења о расписаном јавном конкурсу у дневном листу «Kурир».

**Рок почиње да тече од 04.02.2022.године и истиче дана 18.02.2022. године, до 15,00 часова.**

**VIII Докази који се прилажу уз пријаву на јавни конкурс:**

1. Пријава са биографијом и наводима о досадашњем радном искуству;
2. оригинал или оверена фотокопија уверења о држављанству (не старије од 6 месеци),
3. оригинал или оверена фотокопија извода из матичне књиге рођених (издат на обрасцу сходно Закону о матичним књигама објављеном у „Службеном гласнику РС“, бр. 20/09, 145/14 и 47/18);
4. **оригинал или оверена фотокопија уверења да против кандидата није покренут кривични поступак, нити да је покренута истрага;**
5. оригинал или оверена фотокопија уверења надлежне Полицијске управе да кандидат није праноснажно осуђиван на безусловну казну затвора од најмање шест месеци;
6. оригинал или оверена фотокопија исправе којом се доказује да учеснику конкурса раније није престајао радни однос у државном органу, односно органу аутономне покрајине или јединици локалне самоуправе, због теже повреде дужности из радног односа;
7. оригинал или оверена фотокопија уверења или дипломе којом се потврђује стручна спрема;
8. оригинал или оверена фотокопија доказа о радном искуству у струци (потврде, решења и други акти којим се доказује на којим пословима, са којом стручном спремом и у којем периоду је стечено радно искуство);
9. оригинал или оверена фотокопија уверења о положеном државном стручном испиту за рад у органима државне управе (кандидати са положеним правосудним испитом уместо доказа о положеном државном стручном испиту, подносе уверење о положеном правосудном испиту);
10. оригинал или оверена фотокопија уверења о положеном испиту за инспектора;
11. изјава којом се кандидат изјашњава на који начин жели де се прибаве подаци из службених евиденција.

Сви докази прилажу се у оригиналу или фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у општинским управама).

**Документа о чињеницама о којима се води службена евиденција су**: извод из матичне књиге рођених, уверење о држављанству, уверење о положеном државном стручном испиту за рад у органима државне управе (кандидати са положеним правосудним испитом уместо доказа о положеном државном стручном испиту, подносе уверење о положеном правосудном испиту) и уверење о положеном испиту за инспектора.

Законом о општем управном поступку („Службени гласник РС“, бр.18/16 и 95/18 – аутентично тумачење) прописано је, између осталог, да је орган дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (члан 9. став 3.); да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Ако странка у року не поднесе личне податке неопходне за одлучивање органа, захтев за покретање поступка ће се сматрати неуредним (члан 103. став 3.).

Потребно је да кандидат попуни изјаву у којој се опредељује да ће сам прибавити податке о чињеницама о којима се води службена евиденција, као и изјаву у којој се кандидат саглашава да се његов ЈМБГ користи у сврху прибављања података о чињеницама о којима се води службена евиденција. Наведену изјаву је могуће преузети на сајту општине Дољевац [www.оpstinadoljevac.rs](http://www.оpstinadoljevac.rs).

Попуњену изјаву је неопходно доставити уз напред наведене доказе како би орган могао даље да поступа.

**IX  Трајање радног односа:** радни однос заснива се на неодређено време.

**X Место, дан и време када ће се спровести изборни поступак:**

Cа кандидатима чије су пријаве благовремене, допуштене, разумљиве и потпуне,уз које су приложени сви потребни докази и који испуњавају услове за рад на оглашеном радном  местиу обавиће се провера  стручних оспособљености, знања и вештина које се вреднују у изборном поступку о чему ће кандидати бити писмено обавештени на контакте (бројеве телефона и адресе) које наведу у својим пријавама.

**НАПОМЕНА:**

Кандидати који први пут заснивају радни однос у државном органу, органу аутономне покрајине или јединице локалне самоуправе подлежу пробном раду од 6 месеци. Кандидати без положеног државног стручног испита, примају се на рад под условом да тај испит положе у року од 6 месеци од дана заснивања радног односа. Кандидати са положеним правосудним испитом уместо доказа о положеном државном стручном испиту подносе доказ о положеном правосудном испиту.

Сагласно одредбама члана 19. Закона о запосленима у аутономним покрајинама и јединицама локалне самоуправе („Службени гласник РС“ бр. 21/2016, 113/2017, 95/18 и 114/2021), којим је прописано да су при запошљавању свим кандидатима под једнаким условима доступна сва радна места и да се избор кандидата заснива на стручној оспособљености, знању и вештинама. Кандидати са положеним државним стручним испитом немају предност у изборном поступку у односу на кандидате без положеног државног стручног испита.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или фотокопији овереној код надлежног органа (јавног бележника, у општинској управи или суду) биће одбачене решењем конкурсне комисије, против кога се може изјавити жалба Жалбеној комисији у року од осам дана од дана пријема решења.

Јавниконкурс спроводи Конкурсна комисија именована од стране начелнице Општинске управе општине Дољевац.

Овај оглас објављује се на web страници општине Дољевац [www.оpstinadoljevac.rs](http://www.оpstinadoljevac.rs) и на Огласној табли Општинске управе општине Дољевац, а обавештење о јавном конкурсу биће објављено у дневном листу „Курир”.

\* Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

НАЧЕЛНИЦА

 ОПШТИНСКЕ УПРАВЕ

ОПШТИНЕ ДОЉЕВАЦ

Цветковић Гордана, дипл. правник